Eich Hawl i Siarad mewn Cyfarfodydd o'r Pwyllgor Rheoli Datblygu

Fel rhan o'n hymrwymiad i fod yn agored ac yn dryloyw, mae'r Awdurdod hwn wedi mabwysiadu polisi sy'n caniatáu i aelodau o'r cyhoedd annerch y Pwyllgor Rheoli Datblygu pan fydd yn penderfynu ynghylch ceisiadau cynllunio.

#### Yr hawl i siarad

Mae'r hawl i annerch y Pwyllgor ar gael mewn un cyfarfod o'r Pwyllgor yn unig ac mae'n cynnwys y bobl ganlynol:

Y cynghorydd sir lleol ar gyfer yr ardal

Cynrychiolydd o'r Cyngor Cymuned/Tref y mae'r safle yn ei ardal

Unrhyw ymgynghorai statudol

Yr ymgeisydd *neu* asiant yr ymgeisydd *neu* gynrychiolydd arall sy'n cefnogi'r cynnig

Gwrthwynebwr i'r cynnig (os bydd mwy nag un yn dymuno siarad bydd angen enwebu un unigolyn i siarad ar ran pawb; os na fydd modd dod i gytundeb ynghylch hyn caniateir i'r unigolyn a gofrestrwyd yn gyntaf siarad). Caniateir mwy nag un siaradwr mewn amgylchiadau hollol eithriadol yn unig, a hynny yn ôl disgresiwn y Cadeirydd a'r swyddogion.

***Nodwch nad yw'r hawl i siarad yn berthnasol i Ymweliadau Safle gan y Pwyllgor***

#### Hysbysu

 Mae'n rhaid i unrhyw un sydd am siarad hysbysu Cymorth Gweinyddol, Rheoli Datblygu drwy ysgrifennu i'r cyfeiriad drosodd, anfon ffacs neu anfon e-bost (amgaeir profforma ichi ei ddefnyddio), erbyn 10am, neu'r post cyntaf, 3 diwrnod gwaith cyn y cyfarfod. O dan y trefniadau presennol bydd hyn yn golygu erbyn 10.00am ar fore dydd Gwener cyn Cyfarfod y Pwyllgor sy'n dechrau am 10.00am ar y dydd Mercher canlynol.

 Dylai pob cais i siaradnodi'n glir pa gais sydd dan sylw ac enw'r unigolyn sydd am siarad. Yn ogystal, dylid cynnwys crynodeb o'r pwyntiau a fydd yn cael sylw. Dylai'r rhain fod yn seiliedig ar resymau cynllunio yn unig ac os hoffech gael cyngor ynghylch y math o resymau sy'n dderbyniol cysylltwch â'r swyddfa.

 Gallwch annerch y Pwyllgor yn Gymraeg neu yn Saesneg, fel y dymunwch. Dylai'r rhag-rybudd nodi pa iaith y dymunwch ei defnyddio wrth annerch y Pwyllgor.

Gan y bydd sawl eitem ar yr agenda, ni allwn ddweud wrthych pryd y bydd y cais sydd o ddiddordeb i chi yn cael ei drafod. Ym mhob achos dylech fynd i'r Dderbynfa 30 munud cyn dechrau'r cyfarfod i gael cyfarwyddyd ynghylch trefn yr agenda ac ati.

### Materion Cyffredinol

 1. Ni fydd penderfyniad ynghylch cais yn cael ei ohirio os na fydd unigolyn sydd wedi nodi dymuniad i siarad yn barod i wneud hynny pan fydd y cais yn cael ei gyhoeddi neu os nad yw'n gallu dod i'r cyfarfod.

2. Os bydd anghydfod, y Cadeirydd sydd â'r gair olaf.

3. Ni chaniateir defnyddio recordyddion tâp na chamerâu yn ystod y cyfarfod.

### Gweithdrefn y Cyfarfod

1. Caniateir i unigolyn siarad am hyd at bum munud.

2. Dim ond y bobl hynny sydd wedi rhoi rhag-rybudd fydd â'r hawl i siarad. Ni dderbynnir ceisiadau hwyr.

3. Bydd y rheiny sydd wedi cael eu gwahodd i siarad yn cael eu galw i wneud hynny gan y Cadeirydd pan fydd y rhan berthnasol o'r agenda yn cael sylw. Gweler pwynt cyffredinol 1 uchod.

4. Anogir y rheiny sy'n siarad i fod mor gryno â phosibl, heb ailadrodd pwyntiau y mae'r aelodau o'r Pwyllgor eisoes yn eu gwybod a heb fynd dros yr amser a glustnodir iddynt gan y Cadeirydd. Mae'n bwysig cyfyngu'r drafodaeth i faterion cynllunio. Er budd i bawb dylid cyflwyno sylwadau'n gwrtais gan ddangos parch priodol at farn pobl eraill.

5. Bydd y weithdrefn yng nghyfarfod y Pwyllgor Rheoli Datblygu fel a ganlyn (yn amodol ar ddisgresiwn y Cadeirydd):-

 a) Bydd y Cadeirydd yn cyhoeddi'r cais

b) Bydd y swyddog cynllunio yn disgrifio'r cais a'r materion i'w hystyried ac yn rhoi argymhelliad gan ddarparu adnoddau gweledol o'r safle a chynlluniau yn ôl yr angen

 c) Fel arfer bydd sylwadau yn cael eu clywed yn y drefn ganlynol:

 i. Aelod Lleol o'r Cyngor Sir

 ii. Cynrychiolydd o'r Cyngor Tref/Cymuned

 iii. Ymgyngoreion statudol

 iv. Gwrthwynebwyr

v. Ymgeisydd neu asiant neu gynrychiolydd sy'n cefnogi'r cynnig

d) Bydd y Cadeirydd o bosib yn gofyn am eglurhad ynghylch unrhyw bwyntiau a godir ar ôl pob sylw, yn ôl yr angen.

 e) Bydd y Swyddog Cynllunio yn rhoi sylwadau terfynol ac argymhelliad

f) Trafodaeth a phenderfyniad gan y Pwyllgor (bydd swyddogion yn ymateb i bwyntiau fel y bo angen)

## Cysylltu â'r Awdurdod

## I roi gwybod i'r Awdurdod eich bod yn dymuno siarad ynghylch cais cynllunio cysylltwch â Chymorth Gweinyddol, Rheoli Datblygu drwy ysgrifennu i'r cyfeiriad canlynol:

Awdurdod Parc Cenedlaethol Arfordir Penfro, Llanion Park, Doc Penfro,

Sir Benfro, SA72 6DY

neu drwy anfon ffacs i'r rhif 01646 689076 neu drwy anfon e-bost at dc@pembrokeshirecoast.org.uk

**Cofiwch gynnwys y canlynol yn eich gohebiaeth:**

Enw'r unigolyn a fydd yn siarad.

## Manylion am y materion i'w codi, lle bo'n briodol.

Yr iaith y dymunwch ei defnyddio wrth annerch y Pwyllgor.

**SYLWER :** Wrth roi eu sylwadau i'r Pwyllgor dylai siaradwyr gofio na fydd ganddynt unrhyw amddiffyniad arbennig rhag y deddfau yn ymwneud ag athrod, enllib neu ddifenwad.

# AWDURDOD PARC

# CENEDLAETHOL ARFORDIR PENFRO



CYFRANOGIAD Y CYHOEDD

MEWN

 CYFARFODYDD O'R PWYLLGOR

RHEOLI DATBLYGU

#

I gael rhagor o wybodaeth, cysylltwch â Rheoli Datblygu drwy ffonio 0845 345 7275